
Comisia pentru buget, finanţe şi bănci

Bucureşti  14.05.2003       

Nr. 22/170

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea art.30 şi art.35 din Legea nr.414/2002 privind impozitul pe profit, cu care comisia noastră a fost sesizată în fond cu adresa Biroului Permanent nr.649 din 4 martie 2003.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti 14.05.2003

Nr.22/170

RAPORT

asupra propunerii legislative pentru modificarea art.30 şi art.35 din Legea nr.414/2002 privind impozitul pe profit

Cu adresa nr.649 din 4 martie 2003, Biroul Permanent, conform art.89 din Regulamentul Camerei Deputaţilor, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea art.30 şi art.35 din Legea nr.414/2002 privind impozitul pe profit
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative pentru modificarea art.30 şi art.35 din Legea nr.414/2002 privind impozitul pe profit, în şedinţa din 14 mai 2003, comisia a hotărât, cu unanimitate de voturi, respingerea, din următoarele considerente:

- angajarea răspunderii asociaţilor sau acţionarilor pentru partea de acţiuni sau părţi sociale cesionate, în limita capitalului social subscris, nu poate fi reglementată prin prevederile Legii privind impozitul pe profit, acestea fiind principii generale care sunt guvernate de Legea societăţilor comerciale. De asemenea, potrivit dispoziţiilor art.87 din Legea nr.31/1990 privind societăţile comerciale, faţă de terţi, asociatul cedent al părţilor sociale sau al acţiunilor rămâne obligat pentru operaţiunile făcute de societate până în momentul cesiunii;

- alineatele (2), (4) şi (5) de la art.30, astfel cum au fost formulate de iniţiatorul propunerii legislative, sunt avute în vedere prin modul de redactare al alin.(1) al art.30 din Legea nr.414/2002 privind impozitul pe profit, care acoperă varietatea situaţiilor;

- în ce priveşte propunerea de modificare a art.35 alin.(5), prin eliminarea ultimei prevederi, apreciem că nu există o motivare suficient de întemeiată, având în vedere scopul pe care legiuitorul l-a urmărit, respectiv, de a asigura o anumită continuitate a acţionariatului societăţilor comerciale, capabil să stabilească realizarea de investiţii de cel puţin 1 milion de dolari SUA, în zona liberă, în industria prelucrătoare şi care ar atrage, în aceste condiţii, scutirea de la plata impozitului pe profit pentru o perioadă de 5 ani de la data intrării în vigoare a Legii nr.414/2002.

Prezentul proiect de Lege face parte din categoria legilor organice.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

          Experţi parlamentari:

          Onete Alexandru

          Popescu Luminiţa
1

